המופקרים

המופקרים (באנגלית: The Abandons) היא סדרת דרמה ומערבונית אמריקאית שנוצרה על ידי קורט סאטר עבור שירות הזרמת המדיה "נטפליקס. עלילת הסדרה מתרחשת בשנות ה-50 של המאה ה-19 ומתמקדת בעימותים בין שתי משפחות בתקופת המערב הישן של אמריקה.

הסדרה עלתה לשידור בנטפליקס ב-4 בדצמבר 2025.

 עלילה 
בשנות ה-1850, פיונה נולאן, אישה אירית אדוקה שאין לה צאצאים ביולוגיים, אימצה ארבעה יתומים כילדים, מתוך אמונה כי מעשיה נובעים מייעוד גבוה יותר. עד מהרה היא מוצאת את עצמה נאבקת כנגד משפחה אריסטוקרטית אירופאית הטוענת לבעלות על ביתה החדש במדינת אורגון.

 דמויות ושחקנים 
 דמויות ראשיות 
 לנה הידי – פיונה נולאן
 ג'יליאן אנדרסון – קונסטנס ואן נס
 לוקאס טיל – גארט ואן נס
 אשלינג פרנצ'יוזי – טרישה ואן נס
 ניק רובינסון – אליאס טלר
 דיאנה סילברס – דליה טלר
 למאר ג'ונסון – אלברט מייסון
 נטליה דל ריאגו – לילה בל
 דמויות משניות 
 קלייטון קרדנס
 פאטן אוזוולט
 בריאן פ. א'ביירן
 אל-מייז'ה טיילפאת'רס
 מייקל אורנסטיין
 ג'ק דולן
 מארק מנצ'אקה
 שרה גרייס וייט
 קייטלין וולס
 הייג סאת'רלנד
 ג'ונתן קואנסגן
 ראיין הרסט
 מייקל גרייהאוס
 מיכיל האוסמן
 מייקל באוטיסטה
 טובי המינגוויי

 הפקה 
 קונספט 
הרעיון לסדרה נולד אצל היוצר קורט סאטר עוד לפני שיצר את "ילדי האנרכיה". ההשראה לעולם ולרקע ההיסטורי של הסדרה נבעה מהתעניינותו במקורות המאפיה האמריקאית, ומהתפתחות האלימות המאורגנת בארצות הברית במחצית המאה ה-19.
 פיתוח 
ב־13 באוקטובר 2022 הזמינה נטפליקס את עשרת פרקי הסדרה, באורך של כשעה לכל פרק. סאטר, יוצר הסדרה, היה גם השואו ראנר והמפיק בפועל באמצעות חברת ההפקות שלו, "Sutter Ink".

ב־27 במרץ 2023 פורסם כי לצדו יפיקו בפועל גם אֶמי גרינוויס, סטיבן סורג'יק ואוטו בַּתרסט, כאשר השניים האחרונים ישמשו גם כבמאי הסדרה, ובתרסט יביים את פרק הבכורה. ב-1 במרץ 2024 הצטרף להפקה ג'ון פארה כמפיק בפועל נוסף.
 ליהוק 
ב-27 במרץ 2023 פורסם כי לנה הידי תשחק בתפקיד ראשי בסדרה. ב-28 ביוני 2023 פורסם כי גם ג'יליאן אנדרסון תהיה בתפקיד ראשי בסדרה. ב-1 במרץ 2024 פורסם כי גם לוקאס טיל, ניק רובינסון, למאר ג'ונסון, דיאנה סילברס, אשלינג פרנצ'יוזי ונטליה דל ריאגו לוהקו לתפקידי מפתח. שלושה ימים לאחר מכן הצטרף קלייטון קרדנס, שותף ותיק של סאטר, לצוות שחקני המשנה.

כשבועיים לאחר מכן לוהקו פאטן אוזוולט, שרה גרייס וייט, מייקל אורנסטיין, אל-מייז'ה טיילפאת'רס, בריאן פ. א'ביירן, הייג סאת'רלנד, ג'ק דולן, ג'ונתן קואנסגן, קייטלין וולס ומארק מנצ'אקה לתפקידי משנה. ב-4 באפריל 2024 הוכרז כי גם ראיין הרסט, מייקל גרייהאוס, מיכיל האוסמן וטובי המינגוויי הצטרפו לצוות השחקנים המשני.
 צילומים 
צילומי הסדרה החלו באביב 2024, כאשר העיר קלגרי בפרובינציית אלברטה, קנדה, שימשה כאחד מאתרי ההפקה המרכזיים. ב-9 באוגוסט 2023 פורסם כי הצילומים נדחו בשנה בשל שביתות האיגודים ההוליוודיים.

באוקטובר 2024, לקראת סיום ההפקה, עזב סאטר את הסדרה כשנותרו מספר שבועות לצילומים. לפי מקורות, עזיבתו באה לאחר שנטפליקס צפתה בעותקים מוקדמים של הפרקים הראשונים. פרק הבכורה, שתוכנן להיות באורך של סרט באורך מלא, פוצל לשני פרקים, מה שדרש תוספות צילום נוספות. המפיק-במאי אוטו בַּתרסט והמפיק השותף רוב אסקינס קיבלו על עצמם את הפיקוח על סיום הצילומים. השחקנית ג'יליאן אנדרסון אישרה את סיום הצילומים בסוף אוקטובר.

 קישורים חיצוניים 

 הערות שוליים 

קטגוריה:מערבונים
קטגוריה:נטפליקס: תוכניות וסדרות
קטגוריה:סדרות דרמה תקופתית אמריקאיות
קטגוריה:סדרות פעולה אמריקאיות
קטגוריה:סדרות טלוויזיה אמריקאיות שעלו לשידור בשנת 2025